CELEX: 32014R1217
Language: sl
Date: 2014-11-11 00:00:00
Title: Izvedbena uredba Komisije (EU) št. 1217/2014 z dne 11. novembra 2014 o uvrstitvi določenega blaga v kombinirano nomenklaturo

14.11.2014   
            
            
               SL
            
            
               Uradni list Evropske unije
            
            
               L 329/17
            
         IZVEDBENA UREDBA KOMISIJE (EU) št. 1217/2014
   z dne 11. novembra 2014
   o uvrstitvi določenega blaga v kombinirano nomenklaturo
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) ter zlasti člena 9(1)(a) Uredbe,
   ob upoštevanju naslednjega:
   
               (1)
            
            
               Da bi se zagotovila enotna uporaba kombinirane nomenklature, priložene Uredbi (EGS) št. 2658/87, je treba sprejeti ukrepe za uvrstitev blaga iz Priloge k tej uredbi.
            
         
               (2)
            
            
               Uredba (EGS) št. 2658/87 določa splošna pravila za razlago kombinirane nomenklature. Ta pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali pa uvaja dodatne pododdelke ter se s posebnimi določbami Unije predpiše zaradi uporabe tarifnih in drugih ukrepov v zvezi z blagovno menjavo.
            
         
               (3)
            
            
               Po teh splošnih pravilih se blago iz stolpca 1 razpredelnice iz Priloge uvrsti pod oznake KN v stolpcu 2 na podlagi utemeljitve v stolpcu 3 iste razpredelnice.
            
         
               (4)
            
            
               Primerno je določiti, da se lahko imetnik v skladu s členom 12(6) Uredbe Sveta (EGS) št. 2913/92 (2) določeno obdobje še naprej sklicuje na zavezujoče tarifne informacije, ki se izdajo za blago, na katero se nanaša ta uredba, in niso v skladu s to uredbo. To obdobje bi moralo biti omejeno na tri mesece.
            
         
               (5)
            
            
               Ukrepi iz te uredbe so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   Blago, opisano v stolpcu 1 razpredelnice iz Priloge, se uvrsti v kombinirano nomenklaturo pod oznako KN iz stolpca 2 iste razpredelnice.
   Člen 2
   V skladu s členom 12(6) Uredbe (EGS) št. 2913/92 se je na zavezujoče tarifne informacije, ki niso v skladu s to uredbo, mogoče sklicevati še tri mesece po začetku veljavnosti te uredbe.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 11. novembra 2014
      
         
            Za Komisijo
         
         
            V imenu predsednika
         
         Heinz ZOUREK
         
            Generalni direktor za obdavčenje in carinsko unijo
         
      
   
   
      (1)  UL L 256, 7.9.1987, str. 1.
   
      (2)  Uredba Sveta (EGS) št. 2913/92 z dne 12. oktobra 1992 o carinskem zakoniku Skupnosti (UL L 302, 19.10.1992, str. 1).
   
      PRILOGA
      
                  Opis blaga
               
               
                  Uvrstitev
                  (oznaka KN)
               
               
                  Utemeljitev
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Izdelek (t. i. „električni filter“), ki ga sestavlja večslojni keramični skozni kondenzator SMD, z merami približno 8 × 3 × 3 mm.
                              Predstavljen je v obliki nizkoprepustnega filtra, ki se uporablja kot filter elektromagnetnih motenj (EMI), na primer v močnostnih ojačevalnikih, napajalnikih, krmilnikih temperature in motorjev ter krmilnih tokokrogih.
                           
                        
                      (1) Glej sliko 1.
               
               
                  8532 24 00
               
               
                  Uvrstitev opredeljujejo splošni pravili 1 in 6 za razlago kombinirane nomenklature, opomba 2(a) k oddelku XVI ter besedilo oznak KN 8532 in 8532 24 00.
                  Izdelek se uporablja kot sestavni del v različnih vrstah strojev. Ker je edina sestavina kondenzator, ga je treba uvrstiti pod oznako KN 8532 24 00 med večplastne fiksne kondenzatorje s keramičnim dielektrikom.
               
            
                  
                              2.
                           
                           
                              Izdelek (t. i. „električni filter“), ki ga sestavljajo večplastni keramični kondenzator in dva feritna obročka, z merami približno 7 × 2 × 2 mm.
                              Ekvivalentni električni tokokrog je sestavljen iz dveh induktorjev, enega za vsak feritni obroček, umeščenih zaporedno na poti enosmernega toka ter pritrjenih na prevodnik na levi in desni strani SMD večslojnega keramičnega kondenzatorja (feedthrough).
                              Feritna obročka delujeta kot induktorja in njuna naloga je zmanjšanje resonance z okoliškimi tokokrogi ter s tem ublažitev visokofrekvenčnih električnih tokov.
                              Predložen je za uporabo kot filter elektromagnetnih motenj (EMI), na primer v avtomobilski in drugi industriji.
                           
                        
                      (1) Glej sliko 2.
               
               
                  8548 90 90
               
               
                  Uvrstitev opredeljujejo splošni pravili 1 in 6 za razlago kombinirane nomenklature, opomba 2(c) k oddelku XVI ter besedilo oznak KN 8548, 8548 90 in 8548 90 90.
                  Glede na objektivne lastnosti izdelka, in sicer da ga ne sestavlja le kondenzator, temveč tudi dva feritna obročka, ne ustreza v celoti besedilu pod tarifno številko 8532 (kondenzatorji).
                  Poleg tega so oba feritna obročka in kondenzator enako pomembni za celotno delovanje električnega filtra, zato funkcija izdelka presega področje uporabe tarifne številke 8532. Uvrstitev pod to tarifno številko z uporabo splošnega pravila 1 in opombe 2(a) k oddelku XVI je zato izključena.
                  Izdelek se uporablja kot sestavni del v različnih vrstah strojev. Ker ni primeren za izključno ali pretežno uporabo z določenim strojem ali določeno vrsto strojev, ga je treba uvrstiti pod oznako KN 8548 90 90 kot drugi električni deli strojev ali aparatov, ki niso navedeni in ne zajeti na drugem mestu v poglavju 85.
               
            
         
      
                  
                     Slika 1
                  
               
               
                  
                     Slika 2
                  
               
            
                  (Tokokrog)
               
               
                  (Ekvivalentni tokokrog)
               
            
                  
                     
               
               
                  
                     
               
            
         (1)  Sliki sta zgolj informativni.